白色芭蕾舞係一種芭蕾舞風格，指一場芭蕾舞劇當中主要女舞蹈員同全體伴舞隊女舞蹈員都著住白色芭蕾舞裙跳舞嘅一幕。白色芭蕾舞喺19世紀盛行嘅浪漫芭蕾舞入面零舍常見，主要係因為浪漫芭蕾舞嘅芭蕾舞劇嘅故仔好興涉及女鬼等女性靈異生物，所以想用白色芭蕾舞裙加埋輕盈嘅舞步，突顯飾演呢啲生物嘅女舞蹈員輕飄飄嘅氣質。